recursal/SuperWikiNEXT-32B huggingface dataset:
Avenue de Choisy
**Avenue de Choisy** je ulica v Paríži. Nachádza a v 13. obvode. Spolu s Avenue d’Ivry je jednou z hlavných os parížskej ázijskej štvrte.

Poloha
------

Ulica vedie od križovatky s Boulevard Masséna smerom na sever, kríži Rue de Tolbiac, kde sá spája s *Avenue d’Ivry* a končí na Place d’Italie, spoločne s Boulevard Vincent-Auriol a Avenue d’Italie. Je dlhá 1 310 metrov a široká 30 metrov, od *Rue de Tolbiac* je jej šírka 31,50 m.

Dejiny
------

Už na pláne z roku 1672 je uvádzaná ako cesta z Vitry. Súčasťou Paríža sa však stala až v roku 1860 pri rozšírení mesta až k jeho hradbám. Do tej doby oddeľovala obce Gentilly a Ivry-sur-Seine. Svoj súčasný názov odvodzuje od mesta Choisy-le-Roi, kam vedie štátna cesta 305, ktorá je predĺžením *Avenue de Choisy* cez Ivry-sur-Seine. V rímskej dobe tvorila časť starej cesty z Lyonu do Lutetie.

Urbanizácia ulice začala až od druhej polovice 19. storočia, keď sa tu rozvíjal priemysel. Vznikla tu automobilka Panhard (pri renovácii premenená na byty a obchodné centrum) alebo čokoládovňa Lombart (prestavaná na Lycée Gabriel Fauré) a tiež veľká plynáreň, na mieste ktorej je dnes park Choisy. Nárast obyvateľov viedol aj k založeniu kostola Saint-Hippolyte.

Až do 60. rokov 20. storočia patrila *Avenue de Choisy* ku klasickej robotníckej zástavbe 13. obvodu. V 60. rokoch a na začiatku 70. rokov prebiehala operácia *Italie 13*, ktorej cieľom bola obnova rozsiahlej oblasti v južnej časti 13. obvodu. To malo za následok výstavbu niekoľkých výškových budov (cca 30 poschodí) a nákupného centra na začiatku *Avenue de Choisy*. Po tomto radikálnom období obnovy sa demografická skladba *Avenue de Choisy* veľmi premenila s príchodom imigrantov z Vietnamu a ďalších ázijských krajín, takže dnes je lemovaná po celej dĺžke množstvom ázijských reštaurácii a obchodov.

Významné objekty
----------------

* *Place de Vénétie*, námestie s obchodným centrom a výškovými obytnými budovami vzniklo v rámci operácie Italie 13 na mieste bývalej automobilky Panhard
* Kostol Saint-Hippolyte z rokov 1909 – 1924, architekt Jules Astruc (1862 – 1935), postavený vďaka ústretovosti priemyselníckej rodiny Panhard
* Dom č. 34 je bývalá pekáreň vyzdobená v rokoch 1927 – 1937. V roku 1984 bol dom zapísaný na zoznam historických pamiatok.
* Lycée Gabriel Fauré, lýceum na mieste bývalej čokoládovne Lombart
* Parc de Choisy z rokov 1936 – 1937 na mieste bývalej plynárne

Iné projekty
------------

Commons
* Spolupracuj na Commons Commons ponúka multimediálne súbory na tému **Avenue de Choisy**

Externé odkazy
--------------

* Ulica na stránkach Paríža Archivované 2016-03-03 na Wayback Machine

Zdroj
-----

*Tento článok je čiastočný alebo úplný preklad článku Avenue de Choisy na českej Wikipédii.*
**Bořivoj Zeman** (\* 6. marec 1912, Praha – † 23. december 1991, Praha) bol český režisér a scenárista. Jeho manželkou bola spisovateľka pre deti a mládež Alena Santarová (rodená Vančurová).

Životopis
---------

Pôvodným povolaním bol úradníkom, ktorý si pre seba písal scenáre krátkych filmov. Filmovú prácu začal v hostivařských a tiež v zlínskych ateliéroch, kde krátko spolupracoval s Karlom Zemanom. 

Známe sú jeho dve komédie *Dovolená s Andělem* a *Anděl na horách* s postavou Gustava Anděla, revízora pražských dopravných podnikov, ktorého stvárnil Jaroslav Marvan. Okrem filmov pre dospelých sa tiež preslávil svojou tvorbou pre deti. Vo vtedajšom Československu nakrútil prvú filmovú rozprávku *Pyšná princezna* s Vladimírom Rážom a Alenou Vránovou v hlavných úlohách. Ďalším jeho dielom bola filmová rozprávka *Byl jednou jeden král…* natočená na motívy rozprávky Boženy Němcovej *Soľ nad zlato* s Janom Werichom, Vlastom Burianom a Milenou Dvorskú v hlavných úlohách. V roku 1968 natočil ďalšie filmovú rozprávku *Šíleně smutná princezna*, kde hlavné úlohy hrali populárni speváci Helena Vondráčková a Václav Neckář. Natočil aj filmovú paródiu *Fantom Morrisvillu*, kde hlavnú dvojrolu hral Oldřich Nový spolu so spevákom Waldemarom Matuškom.

Filmografia (výber)
-------------------

* *Dovolená s Andělem* (1952)
* *Pyšná princezna* (1952)
* *Byl jednou jeden král…* (1954)
* *Anděl na horách* (1955)
* *Páté kolo u vozu* (1958)
* *Fantom Morrisvillu* (1966)
* *Šíleně smutná princezna* (1968)
* *Ženy v ofsajdu* (1971)
* *Honza málem králem* (1976)

Referencie
----------

1. ↑  BROŽOVÁ, Věra. Alena Santarová. *www.slovnikceskeliteratury.cz*. Dostupné online [cit. 2017-10-31].

Externé odkazy
--------------

* Bořivoj Zeman v Internet Movie Database (po anglicky)
* Bořivoj Zeman v Česko-Slovenskej filmovej databáze
* Bořivoj Zeman v Kinoboxe
* Bořivoj Zeman vo Filmovej databáze
* Legendy dětského filmu 3 - Bořivoj Zeman

Zdroj
-----

*Tento článok je čiastočný alebo úplný preklad článku Bořivoj Zeman na českej Wikipédii.*

Autoritné údaje: * abART: 119391
* GND: 1061836282
* ISNI: 0000 0000 5567 6834
* LCCN: no2006039793
* NK ČR: jk01152443
* VIAF: 61295991
* WorldCat: lccn-no2006039793
Súradnice: 52°31′00″S 98°36′00″V﻿ / ﻿52,51667°S 98,60000°V﻿ / 52.51667; 98.60000

**Azas** je vulkanické pole, rozkladajúce sa na ploche cez 2 000 km² v pohorí Východné Sajany na Sibíri, západne od juhozápadného okraja jazera Bajkal, neďaleko hraníc s Mongolskom. Pole je tvorené niekoľkými štítovými sopkami, troskovými kužeľmi a stratovulkánmi. Najvyšší vrch je 2 765 m vysoký stratovulkán Šivit-Tajga, ktorého vrchol je ukončený dvojicou kráterov. Povrch viacerých vulkanických foriem plošiny Azas je glaciálne modelovaný, čo svedčí o ich veku – sú staršie ako posledné globálne zaľadnenie. No niektoré údolia tvorené bazaltovými lávovými prúdami tieto znaky nenesú, preto sa ich vek odhaduje na holocén.

Zoznam vulkanických foriem plošiny Azas
---------------------------------------

* **Stratovulkány**
	+ Šivit-Tajga – 2 765 m
* **Štítové vulkány**
	+ Derbi-Tajga – 2 605 m
	+ Charaš-Dag
	+ Jurdava
	+ Kadyr-Sugskij
	+ Kadyr-Tajga
	+ Kok-Hem
	+ Ploskaja
	+ Priozernaja
	+ Sorug Chušku-Uzu – 2 516 m
* **Troskové kužele**
	+ Ľbine-boldok
	+ Sagan
	+ Soi-Tajga
	+ Ulug-Arginskij
	+ Ulug-Arga
	+ Ulug-Art-Tajga

Externé odkazy
--------------

* www.volcano.si.edu – Azas na Global Volcanism Program (po anglicky)
**BENESTRA** bol celoplošný slovenský telekomunikačný operátor, poskytujúci hlasové, dátové, internetové, hostingové a cloudové služby pre firmy. Spoločnosť poskytovala telekomunikačné služby od roku 1999 (vtedajší názov GTS Slovakia). Od roku 2006, po zlúčení piatich alternatívnych telekomunikačných operátorov,  pôsobila pod hlavičkou GTS Nextra, neskôr GTS Slovakia. V roku 2010 bola do spoločnosti začlenená slovenská divízia operátora Dial Telecom.

Do 31. mája 2014 bola spoločnosť súčasťou zoskupenia GTS Central Europe, ktoré združovalo telekomunikačných operátorov v Poľsku, Maďarsku, Rumunsku, Česku a na Slovensku.

Od 1. decembra 2014 spoločnosť pôsobila pod názvom BENESTRA. Disponuje rozsiahlou sieťovou infraštruktúrou a ponúka národnú a medzinárodnú internetovú a dátovú konektivitu s vysokou prenosovou kapacitou a spoľahlivosťou. 

V roku 2015 BENESTRA ako prvý operátor na Slovensku spustila prevádzku bezdrôtovej siete v pásme 3,7 GHz. Novovybudovaná bezdrôtová sieť v tomto pásme má celoslovenské pokrytie a umožňuje poskytovať služby s vysokou spoľahlivosťou. 

BENESTRA poskytuje hostingové a cloudové služby prostredníctvom vlastného dátového centra v Bratislave.  

BENESTRA je držiteľom certifikátu systému manažérstva informačnej bezpečnosti ISO/IEC 27001, systému manažérstva kvality ISO 9001 a systému environmentálneho manažérstva ISO 14001. 

Spoločnosť SWAN a BENESTRA od januára 2019 vystupujú pod spoločnou značkou SWAN. Po tejto fúzii sa stal SWAN, a.s. najväčším slovenským alternatívnym operátorom s  komplexným portfóliom telekomunikačných služieb. S  obratom takmer 100 mil. EUR má ambíciu byť protiváhou veľkej trojke nadnárodných hráčov.

Referencie
----------

1. ↑  História spoločnosti
2. ↑   *Spojili sme sa* [online]. benestra.sk, [cit. 2019-03-15]. Dostupné online.

Externé odkazy
--------------

* Oficiálna stránka spoločnosti BENESTRA, s. r. o.

Zdroj
-----

* Obchodný register
* Spoločnosť BENESTRA

| * z
* d
* u
Slovenskí telefónni operátori |
| --- |
| Pevné siete | 
* Antik Telecom
* Dial Telecom
* eTel
* BENESTRA
* Orange
* Telekom
* Slovanet
* SWAN
* Uniphone
* UPC
* VM Telecom
* VNET

 |
| Mobilné siete | 
* Orange
* O2
* Telekom
* 4ka

 |
| Ďalšie značky, virtuálni operátori | 
* FunFón
* Tesco mobile
* Radosť (značka O2)
* Juro
* GSM-Railways
* Unimobile

 |
**Balbínova poetická strana** je česká strana s recesistickým zameraním. Stranu založila v roku 2002 malá skupinka recesitov v jednej vinohradskej krčme. Majiteľom, a zároveň lídrom Balbínovej poetickej strany (s titulom geniálny guvernér), je Jiří Hrdina. Strana sa hlási k odkazu Bohuslava Balbína, jezuitského kňaza a vlastenca.

Strana stála za bilboardami, ktoré zosmiešňovali Miroslava Kalouska. Vybrala si ho preto, že (ako povedal 22. mája pre MF Dnes geniálny guvernér strany Jiří Hrdina) „on je pre nás prototypom politikov, ktorí podľa nášho názoru v politike nemajú miesto (…) a svojou politickou prostitúciou, hrabivosťou a falošnosťou naháňajú rozčarovaných občanov späť do náruče zatiaľ ničnerobiacich komunistov" [1]. 

Aj napriek svojmu charakteru má strana akýsi stručný program, ktorý má názov *BalbíNew Deal*, ktorého hlavnými bodmi sú zmena volebného systému do Parlamentu ČR, zjednodušenie podnikania, zavedenie rovnej dane, obmedzenie stánkového predaja, lieky hradené štátom, obmedzenie kamiónovej dopravy či školné na vysokých školách. Volebný program nie je formulovaný ako recesia.

Vo voľbách do Poslaneckej snemovne Paralamentu Českej republiky v roku 2006 získala strana 6 897 hlasov, tj. 0,12%.[2]

Referencie
----------

1. ↑  Balbínovec Hrdina: Chci se bavit životem
2. ↑  Volby PSPČR 2006

Externé odkazy
--------------

* Oficiálna stránka strany
**Box Car Racer** bola hudobná skupina, ktorá pôsobila v roku 2002 ako vedľajší projekt Toma DeLonga z Blink 182. To že sa rozhodol pre tento projekt ktorý viacerí označovali ako "dospelý Blink" ho ako keby donútilo zlé obdobie, ktoré v tom čase prežíval. I keď to bral ako jednorazovú záležitosť jeho kolega z Blink 182 Mark Hoppus to bral ako podraz a cítil sa podvedený. Tom ale priznal že nikdy nechcel tím podviesť Marka.

Zloženie kapely
---------------

Tom si prizval k sebe aj kolegu z Blink 182 Travisa Barkera, lebo Tomovi sa nechcelo platiť štúdiového bubeníka. Sprievodnú gitaru mu obstaral kamarát David Kennedy v tom čase hrajúci v kapele Over My Dead Body. Basovú gitaru si Tom nahral na album sám ale v klipoch a na koncertoch sa na poste basáka objavil Anthony Celestino.

Členovia skupiny
----------------

* Tom DeLonge – spev, gitara, basová gitara
* Travis Barker – bicie, klavír
* David Kennedy – gitara
* Anthony Celestino – basová gitara (iba na videách a koncertoch)
* Mark Hoppus – basová gitara, (iba na poslednom koncerte)

Diskografia
-----------

* 2002 – *Box Car Racer*
* blink-182.cz – Česká a Slovenská stránka o Blink-182, Angels And Airwaves, Plus44 a Box Car Racer
**Brandon Spencer Lee Call** (\* 17. november 1976, Torrance, Kalifornia, USA) je americký herec. Hral J. T. Lamberta v seriáli *Krok za krokom* a Hobieho Buchannona v prvej sérii seriálu *Pobrežná hliadka*. Brandon tiež propagoval populárny nápoj Boku.

Brandon sa narodil v Torrance v štáte Kalifornia Richardovi Callovi a Elyes Pollackovej. Má dve sestry, Dee Anne a Tandi a jedného brata, Dustina.

Po ceste z natáčania jedného dielu seriálu *Krok za krokom* bol postrelený neznámym strelcom. Pokladalo sa to za náhodný útok a strelec nevedel, na koho mieri. Aj keď bol zasiahnutý do oboch paží, nebol vážne zranený a úplne sa zotavil.

Brandon v súčasnosti žije v meste Vista, kde vlastní a prevádzkuje čerpaciu stanicu a autoumyváreň. Rozhodol sa skončiť hereckú kariéru a žiť v pokoji so svojou dcérou.

Referencie
----------

1. ↑

Externé odkazy
--------------

* Brandon Call v Internet Movie Database (po anglicky)
* Biografia

Zdroj
-----

* *Tento článok je čiastočný alebo úplný preklad článku Brandon Call na českej Wikipédii.*

Autoritné údaje: * BnF: 13939014m
* ISNI: 0000 0000 0086 8409
* VIAF: 34647536
**Bratislavský chlapčenský zbor** (BChZ) je spevácky zbor, ktorý vedú jeho zakladateľka Mgr. art. *Magdaléna Rovňáková*, ArtD. a jej syn, MgA.Gabriel Rovňák ml. PhD. Kvalitu vokálneho prejavu spevákov pozitívne ovplyvňujú hlasové pedagogičky Mgr.art.Miriam Garajová (hosťujúca sólistka opery SND) a Monika Maglayová (členka Slovenského filharmonického zboru. So zborom spolupracuje klaviristika Mgr. art. *Dana Hajóssy.*

Teleso vzniklo v roku 1982 na pôde Slovenskej filharmónie. V súčasnosti je súčasťou Súkromnej umeleckej školy. Navštevuje ho ca 80 chlapcov od 7 do 26 rokov. Koncertná časť má približne 50 členov. Zbor účinkoval s mnohými sólistami ako napr. Peter a Miroslav Dvorský, Jozef Kundlák, Peter Mikuláš, či popoví speváci Vašo Patejdl, Peter Nagy, Jožo Ráž, Helena Vondráčková, Lucie Bílá, a skupiny ako Hex, No Name a Margot. Zbor spieva v rôznych jazykoch, popri slovenčine je to napríklad latinčina, taliančina, francúzština, nemčina, angličtina, japončina, pod vedením rôznych svetoznámych dirigentov (Lenárd, Slovák, Dohnányi, Pešek, Rahbari, Parrot, Hopkins, Muti, Tate a mnohí iní).

Bratislavský chlapčenský zbor sa zúčastnil desiatok koncertných ciest a festivalov vo všetkých častiach sveta, vyhral veľké zborové súťaže (v USA v roku 1995, v Rusku v 2009, Taliansku 2014). Doma spolupracuje s operou, baletom aj činohrou SND, Slovenskou filharmóniou, Musicou Aeternou, Solamente naturali ... Precestoval už väčšinu sveta (USA, Kanada, Japonsko, Izrael, Fínsko, Švédsko, Nemecko, Holandsko, Belgicko, Anglicko, Francúzsko, Španielsko, Taiwan a iné.) 9 rokov hosťoval vo Viedenskej štátnej opere.

BChZ sa môže popýšiť viacerými nahrávkami na rôznych nosičoch - Mg, LP, siedmimi CD-čkami a DVD s vianočným programom.

Taktiež každoročne usporadúva konkurz pre nových nádejných speváčikov.

Referencie
----------

1. ↑   *Archivovaná kópia* [online]. [Cit. 2009-05-25]. Dostupné online. Archivované 2009-05-18 z originálu.

Externé odkazy
--------------

* Oficiálna stránka - www.bchz.org/
* Bratislavský chlapčenský zbor oslávi štvrťstoročnicu (12. 10. 2007) - sme.sk
**Barbora Krajčírová** rod. **Rakovská** (\* 8. august 1986, Bratislava) je dlhoročnou televíznou a rozhlasovou moderátorkou. S moderovaním zbierala prvé skúsenosti ako 17 ročná v hudobnej relácii Dekahity v TV Markíza. Neskôr pôsobila v regionálnych televíziách Bratislava – Ružinov a Bratislava – Nové mesto, kde pracovala ako redaktorka v daných mestských častiach.

V komerčnej mediálnej sfére začala ako hlásateľka Počasia v TV Markíza, moderátorka v relácii Teleráno, Slovensko má talent, Kabrioleto, Žrebovanie výherných čísel, Pláž 33. V TV JOJ uvádzala Tanec Snov, Moja prvá dovolenka, 15 výročie TV JOJ a rôzne súťaže. V súčasnosti moderuje TIPOS – žrebovanie lotérií, reláciu Folklorika a rannú aj popoludňajšiu show v rádiu Jemné. Z rozhlasového éteru sa v minulosti prihovárala aj z rádia Vlna či Europa 2.

Barbora sa okrem moderovaniu venuje aj detskej tvorbe. Vyštudovala pedagogickú fakultu univerzity Komenského v Bratislave, odbor cudzie jazyky, anglický jazyk a literatúru a francúzsky jazyk a literatúru. Napísala detské knihy *Z hrnca do rozprávky* (2014), *Hrebienok* (2015), detské skladby v albume Superdeti (2015). Momentálne textuje a tvorí detské skladby pre hudobnú stanicu Lala TV s Mariánom Čurkom a jej autorským projektom Superdeti. Vzdelanie si v súčasnosti dopĺňa na doktorandskom štúdiu na univerzite v Prešove. Je vydatá a má dve deti, dcéru Amiu a syna Kristiána.

Referencie
----------

1. ↑   *Zivotopis.osobnosti.cz* [online]. [Cit. 2019-11-08]. Dostupné online.
2. ↑   *Feminity.sk* [online]. [Cit. 2019-11-08]. Dostupné online.
3. ↑   *Fortey.sk* [online]. [Cit. 2019-11-09]. Dostupné online. Archivované 2019-11-09 z originálu.
4. ↑   *Feminity.sk* [online]. [Cit. 2020-08-21]. Dostupné online.
Mgr. art. **Barbora Kožíková-Lichá** (\* 24. február 1976, Bratislava) je slovenská výtvarná umelkyňa, maliarka a ilustrátorka.

Život
-----

Študovala na Strednej umelecko-priemyslovej škole v Uherskom Hradišti v rokoch 1990 až 1994. Na Vysokej škole výtvarných umení v rokoch 1994 až 2001 pokračovala v štúdiu v otvorenom ateliéri profesora Rudolfa Sikoru.

Tvorba a dielo
--------------

Venuje sa maľbe, kolážam, inštaláciám, maľbe na stenu k inštaláciám. V oblasti ilustrácie je jej doménou časopisecká i knižná ilustrácia pre deti. 

Svoje diela vystavovala okrem Slovenska v USA a Česku. Svoju tvorbu prezentovala aj vo viacerých mestách v Taliansku, Rakúsku, Nemecku a Maďarsku.

Referencie
----------

1. 1 2  KOŽÍKOVÁ-LICHÁ, Barbora. *O mne* [online]. Bratislava: Barbora Kožíková-Lichá, [cit. 2012-03-02]. Dostupné online. Archivované 2015-02-21 z originálu.

Externé odkazy
--------------

* Oficiálna stránka Barbory Kožíkovej - Lichej, kozikova.com Archivované 2015-02-22 na Wayback Machine (SK, EN)

Autoritné údaje: * abART: 105809
* GND: 1156562503
* LCCN: no2018098856
* NK ČR: js20181010264
* VIAF: 8568152502824810800009
* Web umenia: 1329154
* WorldCat: lccn-no2018098856
**Brigitte Margret Ida Mohnhauptová** (\* 24. jún 1949, Rheinberg) je bývalá nemecká teroristka, ústredná predstaviteľka 2. generácie Frakcie červenej armády (RAF).

Narodila sa v meste *Rheinberg* v Severnom Porýnií-Vestfálsku. Po rozchode rodičov v r. 1960 vyrastala so svojou matkou. Zmaturovala v roku 1967 na gymnáziu v Bruchsali a následne sa prihlásila na štúdium žurnalistiky a histórie na Filozofickej fakulte Mníchovskej univerzity. V rokoch 1968-1970 bola vydatá za svojho spolužiaka a ľavicového radikála (neskôr tiež člena *RAF*) Rolfa Heisslera. Spolu s ním sa aktivizovala v miestnej ľavicovej scéne, zúčastnila sa viacerých demonštrácii proti vojne vo Vietname. 

Mohnhauptová sa spolu s priateľkou Irmgard Möllerovou pridala k prvej generácii *Frakcii červenej armády* už v r. 1971, no v tom čase ešte v skupine nehrala podstatnú úlohu. 9. júna 1972 bola zatknutá v Berlíne a pre členstvo v kriminálnej organizácií, falšovanie dokumentov a držanie zbraní bola odsúdená na necelých 5 rokov väzenia. Krátko po smrti Ulrike Meinhofovej v r. 1976 bola Mohnhauptová presunutá na jej miesto do prísne stráženej väznice *Stammheim*, kde bola v kontakte s Andreasom Baaderom, Gudrun Ensslinovou a ďalšími poprednými členmi 1. generácie *RAF*. Predpokladá sa, že práve oni ju podporovali a trénovali k tomu, aby sa stala vedúcou líderkou 2. generácie.

Mohnhauptová bola prepustená 8. februára 1977 a následne sa pripojila späť k *RAF*. Zohrala kľúčovú rolu v udalostiach tzv. Nemeckej jesene v r. 1977. Išlo o vraždy generálneho prokurátora Siegfrieda Bubacka, bankára Jürgen Ponta a o únos a vraždu priemyselníka Hanns-Martin Schleyera. Jednoznačne sa však dokázala jej priama účasť len na Schleyerovom únose (spolu s ďalšími asi 20 členmi RAF) a na vražde Jűrgena Ponta (spolu s Christianom Klarom a Susanne Albrechtovou), no aj tu nie je jasné, kto z nich na Ponta vystrelil.

11. mája 1978 bola Mohnhauptová spolu s ďalšími tromi členmi RAF zadržaná v Záhrebe v bývalej Juhoslávii. Keďže rokovania o ich vydaní do Západného Nemecka zlyhali, umožnila im juhoslovanská vláda odchod do krajiny podľa ich vlastného výberu. 17. novembra 1978 preto odleteli do Adenu v Jemene. V r. 1979 sa Mohnhauptová tajne vrátila späť do Nemecka, kde spoluorganizovala napr. neúspešný atentát na vtedajšieho vrchného veliteľa NATO Alexander Haiga z 25. júna 1979. Posledný útok, na ktorom sa dokázala jej priama účasť, bol neúspešný raketometný útok na auto amerického generála Fredericka Kroesena z 15. septembra 1981.

11. novembra 1982 bola Mohnhauptová spolu s Adelheid Schulzovou zatknutá v skladisku zbraní RAF v lese neďaleko Frankfurtu špeciálnou jednotkou GSG 9. 2. apríla 1985 bola odsúdená na päťnásobný doživotný trest odňatia slobody. 

Bola umiestnená vo väznici *Aichach*, odkiaľ bola 25. marca 2007 podmienečne prepustená.

Externé odkazy
--------------

* Červenú teroristku čaká sloboda

Autoritné údaje: * GND: 1066810699
* ISNI: 0000 0004 4891 0257
* VIAF: 287642922
***Black Books*** je britský sitcom, ktorý bol vysielaný na anglickom kanáli Channel 4. Hlavné postavy v ňom hrali Dylan Moran, Bill Bailey a Tamsin Greig, scenár napísali Dylan Moran, Graham Linehan, Arthur Mathews, Kevin Cecil a Andy Riley a producentom bola Nira Park. Seriál vyhral dvakrát cenu Britskej filmovej a televíznej akadémie (BAFTA), v rokoch 2001 a 2005 a tiež získal cenu Zlatá ruža (Rose d’Or) v roku 2001. Celkovo boli natočené tri série každa po šesť dielov. Žiadne ďalšie série sa natáčať nebudú.

Ukazuje príbeh majiteľa knihkupectva Bernarda Blacka, ktorý nemá rád ľudí, k ničomu nemá úctu a každý večer pije víno. Spolu s ním tu vystupujú ďalšie postavy, Manny Bianco, ktorého Bernard na začiatku seriálu zamestnal ako pomocníka a Fran Katzenjammer, Bernardova kamarátka.

Seriál zatiaľ nebol vysielaný na slovenských televíznych staniciach.

Zoznam častí
------------

### Prvá séria

1. „Cooking The Books"
2. „Manny's First Day"
3. „The Grapes Of Wrath"
4. „The Blackout"
5. „The Big Lock-Out"
6. „He's Leaving Home"

### Druhá séria

1. „The Entertainer"
2. „Fever"
3. „The Fixer"
4. „Blood"
5. „Hello Sun"
6. „A Nice Change"

### Tretia séria

1. „Manny Come Home"
2. „Elephants And Hens"
3. „Moo-Ma And Moo-Pa"
4. „A Little Flutter"
5. „The Travel Writer"
6. „Party"

Referencie
----------

1. ↑   *BLACK BOOKS* [online]. British Sitcom Guide, [cit. 2008-12-06]. Dostupné online. (po anglicky)

Externé odkazy
--------------

* *Black Books* v Internet Movie Database (po anglicky)
* *Black Books* v Česko-Slovenskej filmovej databáze
**Blanka Matragi** (\* 20. február 1953, Světlá nad Sázavou) je česká módna návrhárka.

Životopis
---------

V rodnom meste sa po absolvovaní základnej školy vyučila za brusičku skla. Potom pokračovala v štúdiu v Železnom Brode a v roku 1974 ukončila štúdium na strednej umelecko-priemyselnej škole sklárskej. V tom istom roku začala študovať odbor výtvarníctvo na Umelecko-priemyselnej Vysokej škole v Prahe. Svoje vysokoškolské štúdium ukončila v roku 1980 získaním titulu „akademická maliarka" a v tom istom roku sa presťahovala do Bejrútu s manželom Dr. Ing. Makramom Matragim, CSc. za ktorého sa vydala v roku 1979. 

Prvý veľký zlom v jej kariére nastal v roku 1976, keď vyhrala celoštátnu súťaž pre módnych návrhárov, čo jej pomohlo zaradiť sa medzi najznámejších módnych návrhárov strednej Európy. Následne vyhrala súťaž v roku 1978 o navrhnutie námetovej kolekcie v Moskve, kde taktiež usporiadala výstavu svojej kolekcie. Po presťahovaní sa do Bejrútu bola nútená začínať odznova, no aj v tejto krajine rozoznali jej talent a bola schopná pomaly si vybudovať úspešnú kariéru. V roku 1982 sa jej natoľko darilo, že si otvorila vlastný módny salón „Blanka Haute Couture", kde pokračovala v tvorbe svojich modelov.

Blanka a jej modely sú preslávené nielen v Česku, ale predovšetkým na Blízkom východe, kde medzi jej popredných klientov patrí európska a libanonská „high society". Jej modely sú obzvlášť vyhľadávané a obľúbené u sestier, manželiek a dcér kráľov, šejkov a emirov z krajín Perzského zálivu. 

Blanka sa vrátila k sklárstvu, ktoré pôvodne vyštudovala, v roku 1999, keď navrhla novú kolekciu pod názvom „New Line" pre sklárne v Kamenickom Šenove a taktiež sklenenú bižutériu pre firmu Moser, pre ktoré usporiadala prehliadku v Bejrúte v tom istom roku. 

Modely vytvorené Blankou sú unikátne; mali o ne záujem nielen bohaté a vplyvné ženy sveta, ale aj módne časopisy a televízne spoločnosti. V rokoch 1982 – 1997 usporiadala veľa módnych prehliadok, na ktorých prezentovala svoje kolekcie. Blanka už vyše dvadsať rokov oblieka high society v Libanone a v Európe.

Ocenenia
--------

23. apríl 2002 – Európska cena umenia  

30. august 2002 – Medzinárodná cena Salvadora Dalího  

30. august 2002 – národná cena František Kupka 2002  

3. októbra 2003 – titul „Významná česká žena vo svete"  

2. mája 2007 – cena český bestseller 2006 – za autobiografickú knihu

Externé odkazy
--------------

* Oficiálna stránka
* Blanka Matragi na osobnosti.cz
* Módny salón

Autoritné údaje: * abART: 39992
* GND: 133619222
* ISNI: 0000 0000 7879 4059
* LCCN: n2008059991
* NK ČR: xx0041829
* VIAF: 9322833
* WorldCat: lccn-n2008059991
Budova Brixton Academy
Súradnice: 51°27′54.39″S 0°6′53.72″Z﻿ / ﻿51,4651083°S 0,1149222°Z﻿ / 51.4651083; -0.1149222
**Brixton Academy**, súčasný oficiálny názov **Carling Academy Brixton**, je významná hudobná a koncertná sála nachádzajúca sa na rohu Brixton Road a Stockwell Road v londýnskej štvrti Brixton, v mestskom obvode Lambeth.

História
--------

Budova Brixton Academy bola postavená na mieste súkromného parku v roku 1929 pri celkovom rozpočte 250 000 libier ako najväčšie zo štyroch divadiel, ktoré niesli meno **„Astoria"**. Budovu otvoril 19. augusta 1929 poslanec Nigel Colman. 

Kino zavreli 29. júla 1972 a ešte na jeseň toho istého roku budovu otvorili ako „Sundown Centre". Nová koncertná sála sa orientovala na rockovú hudbu, avšak nezaznamenala výraznejší úspech a o štyri mesiace na to opäť zatvorila svoje brány. 

V roku 1974 sa objavili snahy na zbúranie budovy a výstavbu predajne automobilov a benzínového čerpadla. Nakoniec však z plánov vzišlo. Budova stála ladom až do roku 1981, keď bola opäť otvorená ako koncertná sála, koncertom skupiny UB40. V roku 1982 bola kvôli dlhom opäť zatvorená, až kým ju roku 1983 neodkúpil Simon Parkes a nepremenoval na **Brixton Academy**. Počas 80. rokov sa stala dejiskom najrozličnejších koncertov, skúšali tu Eric Clapton, Dire Straits alebo skupina The Police; natáčali sa tu videoklipy skupín ako Wham! alebo Culture Club.

Súčasnosť
---------

V roku 1995, spoločnosť Break For The Border kúpila Brixton Academy. Budova prešla výraznou rekonštrukciou s celkovým rozpočtom pol milióna libier šterlingov. Počas opráv bola obnovená fasáda v štýle art deco, pribudli nové zariadenia ako pre divákov, tak i v zákulisí. Kapacita hľadiska bola zväčšená na niečo pod 5 000 divákov. Za posledné roky tu vystúpili hudobníci ako Dido, Franz Ferdinand, David Gray, Green Day,Good Charlotte, Kasabian, The Killers, Kraftwerk, The Libertines, Madonna, Massive Attack, Placebo, The Prodigy, Pendulum a ďalší.

V súčasnosti je budova vo vlastníctve Academy Music Group a po re-brandingu v lete roku 2004 bola premenovaná (podľa hlavného sponzora Academy Music Group – britského pivovaru Carling) na **Carling Academy Brixton**. I po rekonštrukcii si budova zachovala mnohé charakteristické črty, medzi inými aj zdobený portál. Naďalej ostáva populárnym miestom konania koncertov.

Iné projekty
------------

Commons
* Spolupracuj na Commons Commons ponúka multimediálne súbory na tému **Brixton Academy**

Externé odkazy
--------------

* Brixton-Academy Archivované 2009-02-27 na Wayback Machine; oficiálna stránka (po anglicky)
* Brixton-Academy: History of the Brixton Academy Archivované 2009-02-27 na Wayback Machine
* Carling Academy Brixton Archivované 2013-05-30 na Wayback Machine
**Antiklos** (starogr. *Ἄντικλος* – *Antiklos*) je v gréckej mytológii syn Ortyka, achájsky bojovník v trójskej vojne.

Antiklos bol podľa niektorých antických zdrojov manželom Laodameie a v závere trójskej vojny patril medzi achájskych bojovníkov, ktorí sa ukrytí v trójskom koni chystali na prekvapivý útok proti Tróji.

Trójska Helena so svojim manželom Déifobom dreveného koňa pozorne prezreli, niekoľkokrát ho obišli a Helena, aby odhalila možných achájskych hrdinov ukrytých v ňom, napodobnila hlasy ich manželiek a volala ich po mene. Achájci len veľmi ťažko odolali pokušeniu, aby sa neozvali. Jediný Antiklos nedokázal mlčať, ale Odyseus mu v poslednej chvíli rukou zakryl ústa a družinu tak zachránil.

Referencie
----------

1. ↑  Trifiodoros, *Iliou Halosis* 167.
2. 1 2 3 4 5  Homér, *Odysea*, 4,277–289.
3. 1 2 3 4  Apollodoros, *Epitome*, E,5,19.
4. ↑  Trifiodoros, *Iliou Halosis* 471.
5. ↑  Quintus, *Posthomerica* 12,340.
6. ↑  Trifiodoros, *Iliou Halosis* 464.
**Breakcore** je štýl elektronickej hudby, do značnej miery ovplyvnený žánrami hardcore techno, drum and bass a intelligent dance music. Zvuk je väčšinou charakterizovaný rýchlymi, časovanými skreslenými basovými bubnami, lámanými beatmi zkomponovanými zo samplov amen breaku, a zvukovými samplami zo širokého spektra zdrojov (horory, časté sú tiež inštrumentálne úryvky metalových a gangsta rapových skladieb). Hudobníci a DJi ako Drop the Lime, Christoph Fringeli a DJ Balli povedali, že breakcore je len termín, ktorý zahŕňa viacero odlišných elektronických hudobných žánrov podobných breakcore svojou kultúrou a estetikou, viac ako zvukom.

Významní interpreti
-------------------

* Alec Empire
* Bong-Ra
* CLSM
* DJ Balli
* Enduser
* Hecate
* Ladyscraper
* Shitmat
* Venetian Snares
* Xanopticon

Referencie
----------

1. ↑   *Hard Dance - Breakcore* [online]. Music Faze, [cit. 2011-09-22]. Dostupné online.

Zdroj
-----

*Tento článok je čiastočný alebo úplný preklad článku Breakcore na anglickej Wikipédii.*
**Brilantná modrá FCF** označovaná aj **žiarivá modrá FCF** je modré triarylamínové farbivo. Je známa aj pod E číslom E 133. Je to modrý prášok, ktorý je rozpustný vo vode. Modrá farba je spôsobená tým, že táto zlúčenina pohlcuje najviac svetla vo vlnovej dĺžke okolo 628 nm, a preto odráža viac svetla s vyššou frekvenciou – modré svetlo. Niekedy sa mieša s tartrazínom (E 102) na namiešanie rôznych odtieňov zelenej.

Výroba
------

Vyrába sa kondenzáciou kyseliny 2-formylbenzénsulfónovej a vhodného anilínu s následnou oxidáciou.

Zväčša sa pripravuje ako dvojsodná soľ. Existuje taktiež jej dvojamónna, dvojdraselná alebo vápenáta soľ, ktorá sa taktiež môže použiť ako prídavná látka do potravín.

Využitie
--------

Používa sa na farbenie potravinových výrobkov, ako napríklad cukrová vata, zmrzlina, mliečne produkty, výrobky s čučoriedkovými príchuťami, rôzne sladkosti, nealkoholické aj alkoholické nápoje. Z alkoholických nápojov je to najmä likér modré curacao. Takisto sa týmto farbivom farbia aj kozmetické a hygienické výrobky, ako šampóny, ústne vody (napr. Listerine), mydlá a iné.

Môže sa taktiež použiť na zafarbenie vody, pri skúmaní jej pohybu a distribúcie v pôde.

* Vodka s modrým farbivomVodka s modrým farbivom
* Lentilky hore boli farbené brilantnou modrou FCF, neskôr toto farbivo vymenili za iné prírodné farbivo (lentilky dole)Lentilky hore boli farbené brilantnou modrou FCF, neskôr toto farbivo vymenili za iné prírodné farbivo (lentilky dole)

Zdravie a bezpečnosť
--------------------

Pri prechode cez tráviacu sústavu sa vstrebáva toto farbivo len veľmi slabo, pričom 95 % sa vylúči v stolici. Z jazyka alebo oholenej kože sa dokáže vstrebať rovno do krvi.

Referencie
----------

1. ↑   *LISTERINE® Antiseptic Mouthwash, SMART RINSE™, WHITENING®, ADVANCED®, Fluoride Rinse, and Tartar Protection Products* [online]. web.archive.org, 2011-01-02, [cit. 2022-10-08]. Dostupné online. Archivované 2011-01-02 z originálu.
2. ↑  LUCOVÁ, Marianna; HOJEROVÁ, Jarmila; PAŽOUREKOVÁ, Silvia. Absorption of triphenylmethane dyes Brilliant Blue and Patent Blue through intact skin, shaven skin and lingual mucosa from daily life products. *Food and Chemical Toxicology*, 2013-02-01, roč. 52, s. 19–27. Dostupné online [cit. 2022-10-08]. ISSN 0278-6915. DOI: 10.1016/j.fct.2012.10.027. (po anglicky)
Súradnice: 49°46′19″S 15°39′42″V﻿ / ﻿49,7718928°S 15,6616628°V﻿ / 49.7718928; 15.6616628

**Blatnický potok** je pravostranný prítok rieky Doubravy v okrese Havlíčkův Brod v Kraji Vysočina. Dĺžka toku činí 6,6 km. Plocha povodia meria 11,5 km².

Priebeh toku
------------

Potok pramení v osade Chloumek, na juhovýchodnom úbočí Spálavy (663 m n. m.), v nadmorskej výške okolo 610 m. Na hornom toku tečie na juhozápad hlbším zalesneným údolím. Po opustení lesa sa Blatnický potok stáča na západ k Předboři. Medzi Předbořou a Jeníkovcom je časť jeho vôd zvedená do bezmenného prítoku Doubravy, ktorý smeruje zo začiatku na juhozápad k Blatnici a odtiaľ ďalej na západ k Hraniciam pri Malči. Hlavný tok tečie na západ k Jeníkovcu a potom k Malči, kde pri miestnom zámku napája *Zámecký rybník*. Pod Malčou, neďaleko sútoku s Doubravou, zadržiava vody potoka ďalší rybník, ktorého názov je *Hluboký Maleč*. Do rieky Doubravy sa Blatnický potok vlieva na jej 54,4 riečnom kilometri, na severovýchodnom okraji Vísky, v nadmorskej výške okolo 380 m.

### Väčšie prítoky

Najväčším prítokom Blatnického potoka je bezmenný pravostranný prítok na 0,8 riečnom kilometri, ktorý priteká od Dolní Lhotky. Dĺžka jeho toku je 2,6 km.

Referencie
----------

1. 1 2 3 4  
 *HEIS VÚV T. G. M. – Vodní toky (str. 98)* [online]. [Cit. 2016-02-04]. Dostupné online.
2. ↑  
 *Hydrologický seznam podrobného členění povodí vodních toků ČR* [online]. [Cit. 2016-02-04]. Dostupné online.

Poznámky
--------

1. ↑  ID vodného toku 107570003800

Zdroj
-----

*Tento článok je čiastočný alebo úplný preklad článku Blatnický potok na českej Wikipédii.*
**Blúdivý prúd** alebo menej vhodne **bludný prúd** je jav, ku ktorému dochádza, ak sú časti elektrického obvodu na viacerých miestach vo vodivom kontakte s okolitým prostredím. Keďže elektrický prúd tečie všetkými vodivými cestami a odpor prostredia nie je nekonečný, tečie časť elektrického prúdu z jedného miesta kontaktu do iného cez štruktúry okolitého prostredia a nie vodičom.

Výskyt
------

K vzniku blúdivých prúdov dochádza najčastejšie pri uzemnených obvodoch (kontaktom je tu práve uzemnenie a okolitým prostredím pôda). Typickým príkladom je elektrifikovaná železnica, kde tvorí trolejové vedenie jeden vodič a koľajnice druhý. Blúdivé prúdy však vznikajú i v konštrukcii auta či v stenách domov pri nekvalitnej elektroinštalácii. Môže sa prejavovať napríklad blikaním žiaroviek, ktoré by mali byť vypnuté.

Dopady
------

Najvážnejšie dopady majú blúdivé prúdy v okolí elektrifikovaných železničných tratí. Dôvodom sú veľmi vysoké prúdy, ktoré sú potrebné pre pohon vlakov. Blúdivý prúd tečie v zemi cestami najnižšieho odporu, vrátane kovových potrubí a vodivých prvkov stavebných konštrukcií. Na rozhraniach medzi vodičmi a vlhkou pôdou dochádza k elektrolýze, ktorá spôsobuje koróziu až deštrukciu kovových štruktúr uložených v zemi pozdĺž trate.

Trakcia využívajúca jednosmerný prúd je približne 100× problematickejšia než striedavá, keďže v prípade striedavého prúdu si kovové konštrukcie rolu anódy a katódy periodicky vymieňajú s frekvenciou rovnou sieťovej, takže korózia je pomalšia (materiál, ktorý sa pri kladnej polarite uvoľní, sa pri zápornej naviaže). V prípade toku jednosmerného prúdu dochádza k trvalému rozrušovaniu konštrukcie v role **anódy**.

Účinky blúdivých prúdov závisia na polarite zdroja. Ak je kladný pól v trolejovom vedení (resp. napájacej koľajnici) a záporný pól v koľajniciach, sú dopady korózie sústredené do okolia meniarní. Toto zapojenie je majoritné, používa sa na železnici, v pražskom metre a na väčšine električkových tratí (napr. v Bratislave, Prahe, Moste, Plzni, Liberci, Olomouci).

V opačnom prípade (kladný pól v koľajniciach, záporný v trolejovom vedení) ku korózii dochádza v mieste, kde sa práve nachádza hnacie vozidlo, z dlhodobého hľadiska teda rovnomerne pozdĺž celej trate. S týmto zapojením sa stretneme mestách, kde v minulosti fungovala intenzívna nákladná električková doprava (Brno, Ostrava, Košice).

Obava pred dopadmi účinkov blúdivých prúdov na mestskú infraštruktúru a základy budov viedla pri stavbe londýnskeho metra k napájaniu vozidiel dvoma izolovanými napájacími koľajnicami namiesto jednej.

Referencie
----------

1. ↑  Základné ochranné opatrenia pre obmedzenie vplyvu bludných prúdov na mostné objekty pozemných komunikácií, JEKU s.r.o. Praha, 2008. 26. 3. 2010 dostupné online[nefunkčný odkaz]
2. ↑  Jan Matouš: Problematika bludných proudů na koridorových tratí Českých drah. 26. 3. 2010 dostupné online[nefunkčný odkaz]
**Bobby Gregg**, rodným menom **Robert Joseph Gregg** (\* 30. apríl 1936, Philadelphia, Pensylvánia, USA – † 3. máj 2014, Las Vegas, Nevada, USA) bol americký bubeník a hudobný producent.

Kariéra
-------

Svoju kariéru začal v roku 1955 ako jediný beloch v inak kompletne černošskej skupine Steve Gibson and the Red Caps. Roku 1962 vydal pod hlavičkou skupiny Bobby Gregg and His Friends singel „The Jam", ktorý sa umiestnil na 29. priečke rebríčku Billboard Hot 100. Neskôr vydal ešte niekoľko ďalších singlov a spolupracoval s radom ďalších hudobníkov. Roku 1964 začal spoluprácu s pesničkárom Bobom Dylanom, s ktorým v nasledujúcom období nahral niekoľko piesní z jeho albumov *Bringing It All Back Home*, *Highway 61 Revisited* a *Blonde on Blonde*.

Taktiež hral na bicie v pôvodnej nahrávke piesne „The Sounds of Silence" dua Simon & Garfunkel, ktorú – rovnako ako Dylanove albumu – produkoval Tom Wilson. V novembri 1965 sa stal členom skupiny The Hawks, z ktorej sa neskôr stala kapela The Band. Jeho členstvo v kapele príliš dlho netrvalo a začiatkom roka 1966 ho tu nahradil Sanford Konikoff. V roku 1967 hral na albume tria Peter, Paul and Mary a v roku 1970 hral v niekoľkých skladbách z albumu Johna Calea a Terryho Rileyho nazvaného *Church of Anthrax*.

Počas svojej kariéry spolupracoval aj s ďalšími hudobníkmi, medzi ktorých patria napríklad Buddy Greco, Bobby Rydell, Dee Dee Sharp, Chubby Checker, Barry Goldberg, Eric Andersen, Janis Ian, Georgia Gibbs, Mike Bloomfield alebo folkové duo Jim and Jean. Zomrel v máji 2014 vo veku 78 rokov.

Referencie
----------

1. ↑   *Drummer and producer Bobby Gregg dead at 78* [online]. The Basement Rug, 2014-05-26, [cit. 2014-05-27]. Dostupné online. (po anglicky)
2. ↑   *Robert Gregg* [online]. Review Journal, 2014-05, [cit. 2014-05-07]. Dostupné online. (po anglicky)

Externé odkazy
--------------

* Bobby Gregg na Allmusic
* Bobby Gregg na Find a Grave

Zdroj
-----

*Tento článok je čiastočný alebo úplný preklad článku Bobby Gregg na českej Wikipédii.*

Autoritné údaje: * ISNI: 0000 0000 4226 4013
* LCCN: no98038996
* NK ČR: xx0130119
* VIAF: 292564508
* WorldCat: lccn-no98038996
**Bertil Lindblad** (\* 26. november 1895, Örebro, Švédsko – † 25. jún 1965, Saltsjöbaden) bol švédsky astronóm.

V roku 1914 promoval na Uppsala universitet, kde sa stal v roku 1920 docentom. Od roku 1927 bol profesorom a astronómom Kráľovskej švédskej akadémie vied a riaditeľom *Stockholms observatorium*.

Lindblad priniesol dôležité poznatky o svietivosti hviezd. Skúmal najmä rotačný pohyb našej Mliečnej cesty a štruktúru galaxie. V roku 1925 zverejnil hypotézu o rotácii našej galaxie, ktorú v roku 1927 potvrdil Jan Oort a jeho kolegovia.

Ocenenia
--------

* 1948 Gold Medal of the Royal Astronomical Society
* 1949 Prix Jules-Janssen
* 1954 Bruce Medal

Boli po ňom pomenované kráter na Mesiaci a planétka 1448 Lindbladia.

Externé odkazy
--------------

* BruceMedalist:Bertil Lindblad

Zdroj
-----


|  |  |
| --- | --- |
| Portal | Astronomický portál |

*Tento článok je čiastočný alebo úplný preklad článkov Bertil Lindblad na nemeckej Wikipédii a Bertil Lindblad na anglickej Wikipédii.*

Autoritné údaje: * GND: 117015172
* ISNI: 0000 0000 7819 941X
* LCCN: no2005111351
* NK ČR: mub2015886264
* VIAF: 61288425
* WorldCat: lccn-no2005111351
Toto je článok o železničnom tuneli. O cestnom Dejvickom tuneli a Bubenečskom tuneli, súčastiach pražského Mestského okruhu, pozri *Tunelový komplex Blanka.*
Súradnice: 50°06′13″S 14°25′10″V﻿ / ﻿50,1035°S 14,4193333°V﻿ / 50.1035; 14.4193333

**Bubenečský tunel** (**tunel Buštěhradskej dráhy**, v evidencii Českých dráh vedený pod názvom **Dejvický tunel**) je krátky pražský železničný tunel na jednokoľajovej Buštěhradskej železnici Praha - Kladno (Trať 120) medzi stanicami Praha-Bubny a Praha-Dejvice, neďaleko vyústenia Rudolfovej štoly na okraji Stromovky čiže Královskej obory v Bubenči. Tento úsek trate bol sprevádzkovaný roku 1868. Tunel podchádza pešiu promenádu na hornom okraji Stromovky. Od 1. septembra 1893 do 15. augusta 1900 jazdila nad tunelom tiež električka na predĺženej časti Křižíkovej elektrickej dráhy na Letnej.

Tunel má dĺžku 104 m, šírku 5,7 m, výšku 5,5 m a zatáča v polomere 332 m.

Pozri aj
--------

* Pražský železničný uzol

Referencie
----------

1. ↑  Bubenečský tunel Archivované 2016-11-14 na Wayback Machine Mapio.net
2. ↑  bubenečský tunel, web Atlas Česka

Externé odkazy
--------------

* Východný portál: 50°06′13″S 14°25′10″V﻿ / ﻿50,1035°S 14,4193333°V﻿ / 50.1035; 14.4193333
* Západný portál: 50°06′11″S 14°25′04″V﻿ / ﻿50,1030556°S 14,4178056°V﻿ / 50.1030556; 14.4178056
* Bubenečský tunel, web Atlas Česka
* Atlas drah ČR

Zdroj
-----

*Tento článok je čiastočný alebo úplný preklad článku Bubenečský tunel (železniční) na českej Wikipédii.*
Big Joe 1 na odpaľovacej rampe
**Big Joe 1** bol suborbitálny testovací let programu Mercury. Cieľom testu bolo preverenie ablatívneho tepelného štítu návratového modulu kozmickej lode Mercury. Išlo o druhý let v rámci programu a prvý let rakety Atlas-D v programe Mercury. Štart sa uskutočnil 9. septembra 1959 z odpaľovacieho komplexu 14 na Cape Canaveral Air Force Station. 

Výsledok testu je sporný, išlo o úspech aj neúspech. Tepelný štít fungoval správne a kapsula bola vyzdvihnutá z Atlantického oceánu v prekvapivo dobrom stave. Raketa Atlas si však tak dobre neviedla, najprv sa neoddelili pomocné motory a potom sa ešte oneskorilo oddelenie modulu Mercury. Kvôli hmotnosti neodhodených pomocných motorov došlo palivo hlavného motora o 14 sekúnd skôr. Maketa lode Mercury nebola vybavená únikovým systémom, ktorý bol testovaný len na raketách Little Joe. 

Maketa Mercury dosiahla výšku 153 kilometrov a preletela vzdialenosť 2292 km. Po vylovení bola starostlivo preskúmaná, aby sa určil vplyv tepelného pôsobenia pri vstupe do atmosféry a pôsobenie ďalších dynamických síl a tlakov. Požiadavky NASA boli plne uspokojené a ďalší naplánovaný let, Big Joe 2 bol zrušený. Kapsula Mercury z letu Big Joe 1 je vystavená v National Air and Space Museum's Garber Facility vo Washingtone.

Pozri aj
--------

* Program Mercury
* Atlas (raketa)

Externé odkazy
--------------

* Archivované 2007-10-02 na Wayback Machine
*

Zdroj
-----

*Tento článok je čiastočný alebo úplný preklad článku Big Joe 1 na českej Wikipédii (číslo revízie nebolo určené).*

  


| * z
* d
* u
Misie programu Mercury |
| --- |
| Pilotované misie | 
* Mercury-Redstone 3
* Mercury-Redstone 4
* Mercury-Atlas 6
* Mercury-Atlas 7
* Mercury-Atlas 8
* Mercury-Atlas 9

 |  |
| Nepilotované misie | 
* Little Joe 1
* Big Joe 1
* Little Joe 6
* Little Joe 1A
* Little Joe 2
* Little Joe 1B
* Beach Abort
* Mercury-Atlas 1
* Little Joe 5
* Mercury-Redstone 1
* Mercury-Redstone 1A
* Mercury-Redstone 2
* Mercury-Atlas 2
* Little Joe 5A
* Mercury-Redstone BD
* Mercury-Atlas 3
* Little Joe 5B
* Mercury-Atlas 4
* Mercury-Scout 1
* Mercury-Atlas 5

 |
| Zrušené misie | 
* Mercury-Atlas 10
* Mercury-Atlas 11
* Mercury-Atlas 12

 |


|  |  |
| --- | --- |
| Portal | Kozmonautický portál |
Hlavný variant Birdovej hry.

 Pozícia, ktorá vznikne v pokračovaní po 3. b3

 Fromov gambit.

**Birdova hra** je šachové otvorenie ktoré vzniká ťahom *1. f4*. ECO kód má A02 (čierny odpovedá inak ako *1. ... d5*) a A03 (čierny odpovedá *1. ... d5*). Toto otvorenie nesie názov po Henry Edwardovi Birdovi, anglickom šachovom majstrovi 19. storočia.

Hlavný variant
--------------

Hlavný variant Birdovej hry začína ťahom 1.f4. Ide o plne korektné otvorenie avšak najlepšie ťahy nie sú tak zrejmé ako v otvorených hrách, preto sa nedoporučuje začiatočníkom. Výskyt Birdovej hry v partiách je nižší ako výskyt otvorených či polootvorených hrách. Dokonca aj d pešiakom sa hráva častejšie. Na ligovej úrovni sa vyskytuje relatívne často no na najvyššej úrovni skôr zriedkavo. Birdova hra je však plne korektná a po preštudovaní najnovšej teórie sa môže stať silnou zbraňou bieleho. Čierny obyčajne pokračuje: *1. ... d5 2. Jf3 Jf6 3. e3 Sg4 4. Se2 Dd6 5. Jc3 Jbd7 6. Jb5 Db6 7. 0-0 a6 8. Jc3 e6 9. Je5 Sxe2 10. Jxe2 Sd6 11. Jf3* s vyrovnanou hrou.

Biely v treťom ťahu tiež často volí: *3. b3 Sf5 4. Sb2 Dd6 5. Se5 Dd7 6. e3 Jc6 7. Sb5 Sg4 8. h3 Sxf3 9. Dxf3 a6 10. Sxc6 Dxc6 11. Jc3 Je4 12. f5 e6 13. Dh5 exf5 14. Dxf5 f6 15. Jxe4 dxe4 16. Sc3* s vyrovnanou hrou.

Fromov gambit
-------------

Vzniká z Birdovej hry, ťahmi: *1. f4 e5* čím vzniká tzv. Fromov gambit, ktorého teória nie je prepracovaná do hĺbky, dôsledkom čoho vznikajú neprebádané pozície. Ak sa biely chce vyhnúť neprehľadnej hre, môže ťahom *2. e4* prejsť do kráľovského gambitu avšak po prijatí gambitu hra pokračuje: *2. ... fxe5 Jc6 3. Jf3 g5! 4. e3 g4 5. Jg1 d6 6. exd6 Sxd6 7. Je2 Se6 8. Jbc3 De7 9. Je4 Se5 10. d4 0-0-0 11. Dd3 Jf6 12. Jc5 Jb4 13. Dd1 Sf5 14. Jd3 Sxd4 15. Jxd4 Vxd4 16. Se2 Vd7 17. 0-0* s vyrovnanou hrou, no obe strany musia dobre poznať teóriu. Fromov gambit nie je vhodný pre začiatočníkov.

Ostré pokračovanie vzniká tiež po *3.Jf3 g5 4.h3 d6 5. exd6?!* (pochybné pokračovanie, biely umožnil čiernemu získať výhodu) *5. ... Sxd6 6. Jf2 g4 7. hxg4 Jf6 8. Jc3 Jxg4+ 9. Kg1 Sg3 10. Vh5 Jf2 11. De1 Se6 12. e3 Jh3+ 13. gxh3 Sxh1 14. Jxe1 Df6* a biely môže vzdať.

Biely môže po prijatí gambitu hrať aj: *3. g3 Jxe5 4. Sg2 d5 5. d4 Jg4 6. Jf3 De7 7. Dd3 c5 8. h3 c4 9. Dc3 J4h6 10. 0-0 Jf5 11. Je5 f6 12. Jg4 De6 13. e4 dxe4 14. Sxe4 Jd6 15. Sf5 Df7* a biely má miernu výhodu.

Referencie
----------

1. ↑   *Birdova hra* [online]. , [cit. 2016-07-24]. Dostupné online.

Pozri aj
--------

* Zatvorená hra
* Dámsky gambit


|  |  |
| --- | --- |
| Portal | Šachový portál |
Súradnice: 49°35′35″S 17°16′06″V﻿ / ﻿49,5931°S 17,2682°V﻿ / 49.5931; 17.2682

**Bystřice** (nem. *Feistritz*) je rieka v okresoch Bruntál a Olomouc v Moravsko-sliezskom a Olomouckom kraji v Česku. Je dlhá 53,9km. Povodie má plochu 267,4km².

Názov
-----

V Olomouci je rieka Bystřice miestnymi nazývaná *Bystřička*, vedľa tejto rieky je v časti mesta Hodolany blízkosti sútoku s Moravou ulica *Na Bystřičce*.

Priebeh toku
------------

Pramení juhovýchodne od Ryžoviska v nadmorskej výške 600 m. Tečie južným smerom až k Veľkej Bystřici, kde sa obracia západným smerom. Je ľavostranným prítokom rieky Moravy, do ktorej sa vlieva v Olomouci v nadmorskej výške 212 m. Spočiatku má rieka veľký spád a kamenisté koryto 6-15 m široké. V riečisku sú často napadané stromy a rieka preteká radom továrenských objektov kde sa nachádzajú prekážky ako lávky a potrubia ale aj ťažké pereje a preto je horná časť vhodná len pre kryté lode.

### Prítoky

* Zľava - Důlní potok, Lichnička, Hluboček, Vrtůvka
* Sprava - Hrušový potok, Jírovec, Mlýnský potok, Zdiměřský potok, Lošovský potok

Vodný režim
-----------

Priemerný prietok vo Velkej Bystřici na 5,80 riečnom kilometri činí 1,88 m³/s. Storočná voda tu dosahuje 76,2 m³/s.

Využitie
--------

Je využívaná vodákmi. Úsek Ondrášov - Hrubá Voda je zjazdný s obtiažnosťou WW III, z Hrubej Vody po ústie je rieka zjazdná s obtiažnosťou WW I.

Iné projekty
------------

Commons
* Spolupracuj na Commons Commons ponúka multimediálne súbory na tému **Bystřice (prítok Moravy)**

Externé odkazy
--------------

* Velká Bystřice - aktuálny vodný stav

Zdroj
-----

*Tento článok je čiastočný alebo úplný preklad článku Bystřice (přítok Moravy) na českej Wikipédii.*